Төсөл

**МОНГОЛ УЛСЫН ХУУЛЬ**

2024 оны … дугаар Улаанбаатар

сарын …-ны өдөр хот

**ТӨСВИЙН ТОГТВОРТОЙ БАЙДЛЫН ТУХАЙ**

**ХУУЛЬД ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Төсвийн тогтвортой байдлын тухай хуулийн дараах зүйл, хэсэг, заалтыг доор дурдсанаар өөрчлөн найруулсугай:

**1/161 дүгээр зүйл:**

“**161 дүгээр зүйл**.**Төсвийн тогтвортой байдлын зөвлөл**

161.1.Улсын Их Хурлаас Монгол Улсын нэгдсэн төсвийн тогтвортой байдлыг хангуулах үүрэг бүхий хараат бус, бие даасан, байнгын ажиллагаатай Төсвийн тогтвортой байдлын зөвлөл /цаашид “Зөвлөл” гэх/-ийг байгуулна.

161.2.Зөвлөл үйл ажиллагаандаа бие даасан, ил тод байх, бусдын нөлөөнд үл автах, төсвийн тогтвортой байдлыг хангах, нийтийн ашиг сонирхлыг хамгаалах, хамтын удирдлагын зарчмаар асуудлыг чөлөөтэй хэлэлцэж, олонхын саналаар шийдвэрлэх зарчмыг удирдлага болгоно.

161.3.Зөвлөл нь орон тооны 7 гишүүнээс бүрдэх бөгөөд Төсвийн байнгын хороо нэр дэвшигчийг нээлттэй сонгон шалгаруулалтаар хүн тус бүрээр шалгаруулж, Монгол Улсын Их Хурлын чуулганы хуралдааны дэгийн тухай хуульд заасан журмын дагуу нэр дэвшигчийн сонсголыг зохион байгуулна.

161.4.Улсын Их Хурал нь Төсвийн тогтвортой байдлын зөвлөлийн гишүүнийг энэ хуульд заасан журмын дагуу 4 жилийн хугацаатай томилж, чөлөөлнө.

161.5.Төсвийн тогтвортой байдлыг хангахад Төсвийн тогтвортой байдлын зөвлөл дараах бүрэн эрхийг хэрэгжүүлнэ:

161.5.1.дунд хугацааны төсвийн хүрээний мэдэгдлийн төсөл боловсруулахад баримтлах макро эдийн засгийн үндсэн үзүүлэлт, төлөв байдлын таамаглал боловсруулах;

161.5.2.Монгол Улсын дунд хугацааны төсвийн хүрээний мэдэгдлийн төсөл, Монгол Улсын тухайн жилийн төсвийн төсөл, төсвийн тодотголын төсөл, улсын хөгжлийн жилийн төлөвлөгөөний төсөл нь Монгол Улсын Их Хурлын хяналт шалгалтын тухай хуулийн 22.1-д заасан шаардлагыг хангасан эсэх талаар дүгнэлт гаргах;

161.5.3.Монгол Улсын нэгдсэн төсвийн гүйцэтгэл, Засгийн газрын санхүүгийн нэгтгэсэн тайлан, улсын хөгжлийн жилийн төлөвлөгөөний гүйцэтгэлийн тайланд дүгнэлт гаргах;

161.5.4.Төсвийн байнгын хорооноос өгсөн чиглэлийн дагуу төсөвтэй холбоотой хууль тогтоомжийг боловсронгуй болгох, хөгжлийн бодлогын баримт бичгийн төслийн улсын төсөвт нөлөөлөл, ачаалал үзүүлэх эсэх талаар шинжилгээ хийх, дүгнэлт, зөвлөмж гаргаж танилцуулах;

161.5.5.чиг үүргээ хэрэгжүүлэхэд шаардлагатай мэдээлэл, судалгааг Засгийн газар, Монголбанк, Үндэсний статистикийн хороо, Санхүүгийн зохицуулах хороо, Санхүүгийн тогтвортой байдлын зөвлөл, эдийн засаг, хөгжлийн болон санхүү, төсвийн асуудал эрхэлсэн төрийн захиргааны төв байгууллага, холбогдох бусад төрийн байгууллага, эрдэм шинжилгээ, судалгааны байгууллагаас гаргуулан авах;

161.5.6.Монгол Улсын дунд хугацааны төсвийн хүрээний мэдэгдлийн төсөл, Монгол Улсын тухайн жилийн төсвийн төсөл, төсвийн тодотголын төслийг олон нийтээр хэлэлцүүлэхэд оролцож, санал өгөх.

161.6.Засгийн газар дунд хугацааны төсвийн хүрээний мэдэгдлийн төслийг энэ хуулийн 161.5.1-д заасан макро эдийн засгийн үндсэн үзүүлэлт, төлөв байдлын таамаглалд үндэслэн боловсруулаагүй бол түүний үндэслэл, шалтгааныг үзүүлэлт тус бүрээр бодлогын өөрчлөлтөөр тодорхойлж тайлбарлан, уг тайлбарыг дунд хугацааны төсвийн хүрээний мэдэгдлийн төслийн хамт өргөн мэдүүлнэ.

161.7.Зөвлөл төсвийн дунд хугацааны таамаглал, төсвийн тогтвортой байдлын болон эрсдэлийн тайлан, бодлогын нөлөөллийн шинжилгээ хийж хуралдаанаараа хэлэлцэн, Улсын Их Хуралд танилцуулж, нийтэд мэдээлэх ба хагас жил тутам олон нийтийн хэлэлцүүлэг зохион байгуулна.

161.8.Зөвлөл шаардлагатай тохиолдолд холбогдох төр, хувийн хэвшил, эрдэм шинжилгээ, судалгааны байгууллага, их, дээд сургууль, мэргэжлийн холбоо, төрийн бус байгууллага, судлаачдаар судалгаа, шинжилгээний ажил хийлгэж болно.

161.9.Зөвлөлийн гишүүн нь дараах шаардлагыг хангана:

161.9.1.эдийн засаг, санхүүгийн чиглэлээр магистр болон түүнээс дээш боловсролын зэрэгтэй байх;

161.9.2.сүүлийн зургаан жилийн хугацаанд улс төрийн намын гишүүнчлэлгүй, улс төрийн үйл ажиллагаа явуулаагүй байх;

161.9.3.зээл, батлан даалт, баталгааны гэрээгээр хугацаа хэтэрсэн өргүй байх;

161.9.4.ёс зүй болон нэр хүнд нь Зөвлөлийн үйл ажиллагаанд сөргөөр нөлөөлөхгүй байх;

161.9.5.эдийн засаг, санхүүгийн чиглэлээр эрдэм шинжилгээ, судалгааны ажил хийж, олон улсад нэр хүнд бүхий эрдэм, шинжилгээ судалгааны сэтгүүлд нийтлүүлсэн байх, эсхүл эдийн засаг, төсөв, мөнгөний бодлого, санхүү, татварын чиглэлээр мэргэжлээрээ 10-аас доошгүй жил ажилласан туршлагатай байх.

161.10.Зөвлөлийн гишүүнд нэр дэвшигчийг сонгон шалгаруулахад дараах журмыг баримтална:

161.10.1.Улсын Их Хурлын Төсвийн байнгын хороо сонгон шалгаруулалт болохоос 30-аас доошгүй хоногийн өмнө Зөвлөлийн гишүүний сонгон шалгаруулалтын зарыг олон нийтийн хэвлэл, мэдээллийн хэрэгслээр дамжуулан нийтэд мэдээлэх;

161.10.2.энэ хуулийн 161.9-д заасан шаардлагыг хангасан иргэн энэ хуулийн 161.10.1-д заасны дагуу сонгон шалгаруулалтын зарыг олон нийтэд мэдээлснээс хойш 30 хоногийн дотор нэр дэвших хүсэлтээ Төсвийн байнгын хороонд ирүүлэх;

161.10.3.Төсвийн байнгын хорооноос байгуулсан ажлын хэсэг нэр дэвшигч хүсэлтээ ирүүлснээс хойш 15 хоногийн дотор сонгон шалгаруулалтыг зохион байгуулах;

161.10.4.ажлын хэсэг сонгон шалгаруулалтын үр дүнд хамгийн өндөр үнэлгээ авсан иргэнийг Зөвлөлийн гишүүнд нэр дэвшүүлж, томилох саналаа Төсвийн байнгын хороонд хүргүүлэх;

161.10.5.Төсвийн байнгын хороо нь Монгол Улсын Их Хурлын хяналт шалгалтын тухай хуулийн 30 дугаар зүйл, Монгол Улсын Их Хурлын чуулганы хуралдааны дэгийн тухай хуулийн 130-132 дугаар зүйлд заасны дагуу нэр дэвшигчийн сонсголыг зохион байгуулах.

161.11.Төсвийн тогтвортой байдлын зөвлөлийн гишүүнд нэр дэвшигчийг сонгон шалгаруулахтай холбоотой журмыг энэ хуульд нийцүүлэн Төсвийн байнгын хороо баталж, Улсын Их Хурлын цахим хуудаст байршуулна.

161.12.Зөвлөлийн гишүүд даргаа олонхын саналаар 2 жилийн хугацаагаар сонгож, чөлөөлнө. Зөвлөлийн даргыг нэг удаа улируулан сонгож болно.

161.13.Зөвлөлийн гишүүнийг дараах тохиолдолд хугацаанаас нь өмнө Улсын Их Хурал чөлөөлнө:

161.13.1.өөр ажил, албан тушаалд томилогдсон буюу сонгогдсон;

161.13.2.өөрийн хүсэлтээр чөлөөлөгдөх хүсэлт гаргасан;

161.13.3.хуульд өөрөөр заагаагүй бол төрийн алба хаах насны дээд хязгаарт хүрсэн;

161.13.4.гэмт хэрэг үйлдсэн болох нь шүүхийн хүчин төгөлдөр шийтгэх тогтоолоор батлагдсан;

161.13.5.Зөвлөлийн гишүүн хуульд заасан чиг үүргээ удаа дараа биелүүлээгүй;

161.13.6.бүрэн эрхээ хэрэгжүүлэх явцад олж мэдсэн төрийн болон албаны нууц, байгууллагын нууц, хүний хувийн мэдээлэлд хамаарах мэдээллийг задруулах, хувьдаа ашигласан;

161.13.7.энэ хуулийн 161.9.3, 161.9.4, 161.25-д заасан шаардлагыг зөрчсөн;

161.13.8.эрх зүйн чадамжгүй болох нь эрх бүхий байгууллагаас тогтоогдсон;

161.13.9.хуульд заасан бусад үндэслэл.

161.14.Зөвлөлийн гишүүний хөдөлмөрийн харилцаатай холбоотой энэ хуулиар зохицуулаагүй бусад асуудлыг Төрийн албаны тухай хууль, Хөдөлмөрийн тухай хууль болон бусад холбогдох хуулиар зохицуулна.

161.15.Зөвлөлийн гишүүний бүрэн эрхийн хугацаа хуулиар тогтоосон хугацаанаас өмнө дуусгавар болсон бол энэ хуульд заасан журмын дагуу өөр хүнийг нэр дэвшүүлж, саналаа Улсын Их Хуралд оруулна.

161.16.Энэ хуулийн 161.15-д заасны дагуу томилогдсон гишүүний бүрэн эрхийн хугацаа өмнөх гишүүний бүрэн эрхийн хугацааны үлдсэн хугацаатай адил байна.

161.17.Зөвлөл энэ хуулийн 161.5-д заасан бүрэн эрхээ хэрэгжүүлэхэд мэргэжил, арга зүйн дэмжлэг үзүүлэх, мэдээлэл, нэгдсэн зохион байгуулалтаар хангах үүрэг бүхий ажлын алба нь Улсын Их Хурлын Тамгын газрын бүтцэд хамаарна. Ажлын албаны бүтэц, орон тоог Улсын Их Хурлын Ерөнхий нарийн бичгийн батална.

161.18.Зөвлөлд төсөвтэй холбоотой судалгаа, шинжилгээ хийхэд дэмжлэг үзүүлэх, туслах чиг үүрэг бүхий 7 орон тоотой төсвийн судалгааны нэгжийг Зөвлөлийн харьяанд ажиллуулна. Судалгааны нэгжийн албан тушаалтныг Зөвлөлийн саналыг харгалзан Улсын Их Хурлын Ерөнхий нарийн бичгийн дарга томилж, чөлөөлнө.

161.19.Зөвлөлийн үйл ажиллагааны зардлыг Зөвлөлийн саналыг үндэслэн Улсын Их Хурлын төсөвт тусгана.

161.20.Зөвлөлийн шийдвэр нь дүгнэлт, зөвлөмж, тайлан хэлбэртэй байна.

161.21.Зөвлөлийн дүрмийг Улсын Их Хурал батална.

161.22.Зөвлөл үйл ажиллагаагаа жил бүр Улсын Их Хурлын чуулганд тайлагнана.

161.23.Зөвлөлийн дарга, гишүүний албан тушаалын зэрэг зиндаа, цалингийн итгэлцүүрийг Улсын Их Хурал тогтооно.

161.24.Зөвлөлийн гишүүнийг энэ хуулийн 161.13-т зааснаас бусад тохиолдолд үүрэгт ажлаас нь чөлөөлөхийг хориглоно.

161.25.Зөвлөлийн дарга, гишүүн нь шууд болон шууд бус хэлбэрээр зөвлөх үйлчилгээ үзүүлэх, хуульд өөрөөр заагаагүй бол өөр ажил, албан тушаал хавсран эрхлэхийг хориглоно.”

**2/6 дугаар зүйлийн 6.4, 6.5 дахь хэсэг:**

“6.4.Энэ хуулийн 6.1.2-т заасан тусгай шаардлагыг 2025 оны төсвийн жил хүртэл, 6.1.4-т заасан тусгай шаардлагыг 2025 оны төсвийн жилээс хэрэгжүүлнэ.

6.5.Энэ хуулийн 6.1.2-т заасан тусгай шаардлагын доод хэмжээг бууруулах, 6.1.4-т заасан тусгай шаардлагын дээд хэмжээг нэмэгдүүлэх, 6.4-т заасан хугацаагсунгахыг хориглоно.”

**2 дугаар зүйл.**Төсвийн тогтвортой байдлын тухай хуулийн 6 дугаар зүйлийн 6.1.4 дэх заалтын “өнөөгийн үнэ цэнээр” гэснийг “нэрлэсэн үнээр” гэж, 19 дүгээр зүйлийн 19.3 дахь хэсгийн “жилээс эхлэн” гэснийг “жилд” гэж тус тус өөрчилсүгэй.

**3 дугаар зүйл.**Төсвийн тогтвортой байдлын тухай хуулийн 6 дугаар зүйлийн 6.2 дахь хэсэг, 19 дүгээр зүйлийн 19.8 дахь хэсгийг тус тус хүчингүй болсонд тооцсугай.

**4 дүгээр зүйл.**Төсвийн тогтвортой байдлын тухай хуульд өөрчлөлт оруулах тухай хуулийг2024 оны 06 дугаар сарын 01-ний өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

2024 оны … дугаар Улаанбаатар

сарын … -ны өдөр хот

**ТӨСВИЙН ТУХАЙ ХУУЛЬД НЭМЭЛТ**

**ОРУУЛАХ ТУХАЙ**

**1 дүгээр зүйл.**Төсвийн тухай хуульд доор дурдсан агуулгатай дараах заалт нэмсүгэй:

**1/6 дугаар зүйлийн 6.2.7 дахь заалт:**

“6.2.7.төсвийн төлөвлөлтийг дунд хугацааны хөгжлийн бодлоготой уялдсан хөтөлбөрөөр төлөвлөн, хөтөлбөрийн үр дүн болон гарцыг шалгуур үзүүлэлтийн хамт тодорхойлж баталж, хэрэгжүүлэх;”

**2/281 дугаар зүйлийн 281.2.4, 281.2.5 дахь заалт:**

“281.2.4.төсвийн төслийг боловсруулахад ашигласан тоон мэдээлэл, судалгаа, аргачлал нь олон нийтэд нээлттэй байж, санал өгөх боломжтой байх;

281.2.5.олон нийтийн хэлэлцүүлэгт зориулж санал авах асуудлаар хялбаршуулсан танилцуулгыг боловсруулах.”

**2 дугаар зүйл.**Төсвийн тухай хуулийн 281 дүгээр зүйлийн 281.2.1 дэх заалтын “Зөвлөл” гэсний дараа “Төсвийн тогтвортой байдлын зөвлөл,” гэж нэмсүгэй.

**3 дугаар зүйл.**Энэ хуулийг Төсвийн тогтвортой байдлын тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ...-ны өдөр хот

**ТӨРИЙН АЛБАНЫ ТУХАЙ ХУУЛЬД НЭМЭЛТ**

**ОРУУЛАХ ТУХАЙ**

**1 дүгээр зүйл**.Төрийн албаны тухай хуулийн 12 дугаар зүйлийн 12.1.4 дэх заалтын “Үндэсний” гэсний өмнө “Төсвийн тогтвортой байдлын зөвлөлийн дарга, гишүүн,” гэж, 57 дугаар зүйлийн 57.10 дахь хэсгийн “дэд дарга” гэсний дараа “ , Төсвийн тогтвортой байдлын зөвлөлийн дарга, гишүүн” гэж, 57 дугаар зүйлийн 57.13 дахь хэсгийн “тэргүүн дэд, дэд дарга” гэсний дараа “ , Төсвийн тогтвортой байдлын зөвлөлийн дарга, гишүүн” гэж тус тус нэмсүгэй.

**2 дугаар зүйл.**Энэ хуулийг Төсвийн тогтвортой байдлын тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ...-ны өдөр хот

**МОНГОЛ УЛСЫН ИХ ХУРЛЫН ТУХАЙ ХУУЛЬД**

**НЭМЭЛТ ОРУУЛАХ ТУХАЙ**

**1 дүгээр зүйл.**Монгол Улсын Их Хурлын тухай хуулийн 50 дугаар зүйлд доор дурдсан агуулгатай 50.4 дэх хэсэг нэмсүгэй:

“50.4.Улсын Их Хурлын төсвийн шууд захирагч нь батлагдсан төсөвтөө багтаан Төсвийн тогтвортой байдлын зөвлөлийн даргын саналаар Төсвийн тогтвортой байдлын зөвлөлийн зардлыг санхүүжүүлнэ.”

**2 дугаар зүйл.**Монгол Улсын Их Хурлын тухай хуулийн 48 дугаар зүйлийн 48.1 дэх хэсгийн “нам, эвслийн бүлэг” гэсний өмнө “Төсвийн тогтвортой байдлын зөвлөл,” гэж нэмсүгэй.

**3 дугаар зүйл.**Энэ хуулийг Төсвийн тогтвортой байдлын тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ИХ ХУРЛЫН ТОГТООЛ**

2024 оны ... дугаар Улаанбаатар

сарын ...-ны өдөр Дугаар хот

**ТОГТООЛЫН ХАВСРАЛТАД НЭМЭЛТ**

**ОРУУЛАХ ТУХАЙ**

Төрийн албаны тухай хуулийн 17 дугаар зүйлийн 17.1 дэх хэсэг, Монгол Улсын Их Хурлын тухай хуулийн 5 дугаар зүйлийн 5.1 дэх хэсгийг үндэслэн Монгол Улсын Их Хурлаас ТОГТООХ НЬ:

1.“Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэлийг тогтоох тухай” Монгол Улсын Их Хурлын 2019 оны 02 дугаар сарын 01-ний өдрийн 19 дүгээр тогтоолын хавсралтаар баталсан “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэл”-ийн “Адилтгах албан тушаалын зэрэглэл”-ийн “ТӨ-VА”-ийн “Захиргааны албан тушаал”-д “Монгол Улсын Төрийн албаны зөвлөлийн дарга” гэсний дараа “Төсвийн тогтвортой байдлын зөвлөлийн дарга” гэж, “ТӨ-VIА”-ийн “Захиргааны албан тушаал”-д “Монгол Улсын Төрийн албаны зөвлөлийн гишүүн” гэсний дараа “Төсвийн тогтвортой байдлын зөвлөлийн гишүүн” гэж тус тус нэмсүгэй.

2.Энэ тогтоолыг Төсвийн тогтвортой байдлын тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдсүгэй.

Гарын үсэг

Төсөл

**МОНГОЛ УЛСЫН ИХ ХУРЛЫН ТОГТООЛ**

2024 оны ... дугаар Улаанбаатар

сарын ...-ны өдөр Дугаар хот

**ТОГТООЛД ӨӨРЧЛӨЛТ ОРУУЛАХ ТУХАЙ**

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Төрийн албаны тухай хуулийн 57 дугаар зүйлийн 57.13 дахь хэсэг, Төсвийн тогтвортой байдлын зөвлөлийн 161.23 дахь хэсгийг үндэслэн Монгол Улсын Их Хурлаас ТОГТООХ нь:

1.Цалингийн хэмжээ тогтоох итгэлцүүр батлах тухай Улсын Их Хурлын 2019 оны 63 дугаар тогтоолын 1 дэх заалтын “даргаас” гэснийг “дарга, Төсвийн тогтвортой байдлын зөвлөлын дарга, гишүүнээс” гэж өөрчилсүгэй.

2.Энэ тогтоолыг Төсвийн тогтвортой байдлын тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдсүгэй.

Гарын үсэг

Төсөл

**МОНГОЛ УЛСЫН ИХ ХУРЛЫН ТОГТООЛ**

2024 оны ... дугаар Улаанбаатар

сарын ...-ны өдөр Дугаар хот

**Цалингийн хэмжээг тогтоох**

**итгэлцүүр батлах тухай**

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Төрийн албаны тухай хуулийн 57 дугаар зүйлийн 57.13 дахь хэсэг, Төсвийн тогтвортой байдлын тухай хуулийн 161 дугаар зүйлийн 161.23 дахь хэсгийг тус тус үндэслэн Монгол Улсын Их Хурлаас ТОГТООХ нь:

1.Төсвийн тогтвортой байдлын дарга, гишүүний албан тушаалын цалингийн хэмжээг тогтоох итгэлцүүрийг хавсралтаар баталсугай.

2.Энэ тогтоолыг баталсантай холбогдуулан “Төсвийн тогтвортой байдлын дарга, гишүүний цалингийн хэмжээг тогтоох тухай” Монгол Улсын Их Хурлын 2023 оны 12 дугаар сарын 28-ны өдрийн 121 дүгээр тогтоолыг хүчингүй болсонд тооцсугай.

3.Энэ тогтоолыг Төсвийн тогтвортой байдлын тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдсүгэй.

Гарын үсэг

Төсөл

Монгол Улсын Их Хурлын 2024 оны …. дугаар тогтоолын хавсралт

**ЦАЛИНГИЙН ХЭМЖЭЭГ ТОГТООХ**

**ИТГЭЛЦҮҮР**

|  |  |  |
| --- | --- | --- |
| Д/д | Албан тушаал | Албан тушаалын сарын цалингийн итгэлцүүр |
| 1 | Төсвийн тогтвортой байдлын зөвлөлийн дарга | 2.2 |
| 2 | Төсвийн тогтвортой байдлын зөвлөлийн гишүүн | 2.1 |
|  | Яамны газрын даргын албан тушаалын сарын цалингийн хамгийн өндөр шатлал | 1.00 |

---oOo---

Төсөл

**МОНГОЛ УЛСЫН ИХ ХУРЛЫН ТОГТООЛ**

2024 оны ... дугаар Улаанбаатар

сарын ...-ны өдөр Дугаар хот

**ТӨСВИЙН ТОГТВОРТОЙ БАЙДЛЫН ЗӨВЛӨЛИЙН**

**ДҮРЭМ БАТЛАХ ТУХАЙ**

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Төсвийн тогтвортой байдлын тухай хуулийн 161 дүгээр зүйлийг үндэслэн Монгол Улсын Их Хурлаас ТОГТООХ нь:

1.Төсвийн тогтвортой байдлын зөвлөлийн дүрмийг хавсралтаар баталсугай.

2.Энэ тогтоолыг баталсантай холбогдуулан “Тогтоолын хавсралтыг өөрчлөн батлах тухай” Улсын Их Хурлын 2024 оны 01 дүгээр сарын 11-ний өдрийн 03 дугаар тогтоолыг хүчингүй болсонд тооцсугай.

3.Энэ тогтоолыг Төсвийн тогтвортой байдлын тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдсүгэй.

Гарын үсэг

Төсөл

Монгол Улсын Их Хурлын 2024 оны ... дугаар

тогтоолын хавсралт

**ТӨСВИЙН ТОГТВОРТОЙ БАЙДЛЫН**

**ЗӨВЛӨЛИЙН ДҮРЭМ**

**Нэг.Нийтлэг үндэслэл**

1.1.Энэ дүрмийн зорилго нь Төсвийн тогтвортой байдлын тухай хууль, холбогдох бусад хууль тогтоомжид нийцүүлэн Төсвийн тогтвортой байдлын зөвлөл /цаашид “Зөвлөл” гэх/-ийн чиг үүрэг, бүрэн эрх, зохион байгуулалтын бүтэц, үйл ажиллагааны зарчмыг тодорхойлж, төсвийн тогтвортой байдлыг хангах чиглэлээр холбогдох байгууллага, олон нийттэй харилцах харилцааг зохицуулахад оршино.

1.2.Зөвлөл нь үйл ажиллагаандаа Монгол Улсын Үндсэн хууль, Төсвийн тухай хууль, Төсвийн тогтвортой байдлын тухай хууль, эдгээр хуультай нийцсэн холбогдох бусад хууль тогтоомж болон энэ дүрмийг баримтална.

1.3.Зөвлөл үйл ажиллагаандаа бие даасан, ил тод байх, бусдын нөлөөнд үл автах, төсвийн тогтвортой байдлыг хангах, нийтийн ашиг сонирхлыг хамгаалах, хамтын удирдлагын зарчмаар асуудлыг чөлөөтэй хэлэлцэж, олонхын саналаар шийдвэрлэх зарчмыг удирдлага болгоно.

1.4.Зөвлөл эрхлэх асуудлынхаа онцлогийг илэрхийлсэн бэлгэдэлтэй байж болох бөгөөд тогтоосон журмын дагуу тамга, тэмдэг, албан бичгийн хэвлэмэл хуудас хэрэглэнэ.

**Хоёр.Зөвлөлийн чиг үүрэг, үйл ажиллагааны чиглэл**

2.1.Зөвлөл дор дурдсан чиг үүргийг хуулиар олгогдсон бүрэн эрхийн хүрээнд дараах чиглэлээр хэрэгжүүлнэ:

2.1.1.Дунд хугацааны төсвийн хүрээний мэдэгдлийн төсөл боловсруулахад баримтлах макро эдийн засгийн үндсэн үзүүлэлт, төлөв байдлын таамаглалыг боловсруулах чиглэлээр:

2.1.1.а.макро эдийн засгийн тооцооллын загварт суурилан эдийн засгийн болон төсвийн дунд хугацааны төсөөлөл, таамаглалыг боловсруулан тайланг олон нийтэд нээлттэй байршуулах;

2.1.1.б.макро эдийн засгийн болон төсвийн төсөөлөл гаргах загвар, аргачлалыг боловсруулах, хөгжүүлэх чиглэлд дотоод, гадаадын судлаачид, олон улсын болон төрийн байгууллагуудтай хамтран ажиллах;

2.1.1.в.эдийн засгийн болон төсвийн талаарх мэдээллийн сан бүрдүүлж шинжилгээ, үнэлгээ хийхэд ашиглах.

2.1.2.Төсийн бодлогын баримт бичгийн төслүүдийг Төсвийн тухай хууль, Төсвийн тогтвортой байдлын тухай хуульд нийцсэн эсэх талаар дүгнэлт, зөвлөмж өгөх чиглэлээр:

2.1.2.а.төсвийн тогтвортой байдлын болон төсвийн эрсдэлийн шинжилгээнд тулгуурлан дунд хугацааны төсвийн хүрээний мэдэгдэл, улсын хөгжлийн жилийн төлөвлөгөө, жилийн төсвийн төсөл, төсвийн тодотголын төсөлд дүгнэлт, зөвлөмж гаргах;

2.1.2.б.төсвийн орлого, зарлага, өрийн тогтвортой байдлын дүн шинжилгээнд ашиглах загвар боловсруулах;

2.1.2.в.төсвийн эрсдэлийг тодорхойлох, тоон утгаар илэрхийлэх чиглэлээр олон улсын болон дотоодын байгууллагуудтай хамтран ажиллах;

2.1.2.г.дунд хугацааны төсвийн хүрээний мэдэгдэл, төсвийн төсөлд өгсөн дүгнэлт, зөвлөмжийг олон нийтэд танилцуулах, хэлэлцүүлэх.

2.1.3.Монгол Улсын нэгдсэн төсвийн гүйцэтгэл, Засгийн газрын санхүүгийн нэгтгэсэн тайлан, улсын хөгжлийн жилийн төлөвлөгөөний гүйцэтгэлийн тайланд дүгнэлт гаргах;

2.1.4.Төсвийн байнгын хороо санал, хүсэлт гаргасан бол хөгжлийн бодлогын баримт бичгийн төслийн улсын төсөвт үзүүлэх нөлөөлөл, ачааллын талаар шинжилгээ хийх, дүгнэлт, зөвлөмж гаргах чиглэлээр:

2.1.4.а.төсөвт нөлөөлөхүйц томоохон бодлогын шийдвэрүүдийн нөлөөллийг тооцоолох загвар боловсруулах;

2.1.4.б.бодлогын нөлөөллийн шинжилгээнд үндэслэн хөгжлийн бодлогын баримт бичгийн төсөл улсын төсөвт нөлөөлөл, ачаалал үзүүлэх эсэх талаар дүгнэлт, зөвлөмж гаргах.

2.2.Зөвлөл чиг үүргээ хэрэгжүүлэхэд шаардлагатай мэдээлэл, судалгааг Улсын Их Хурал, Засгийн газар, Монголбанк, Үндэсний статистикийн хороо, Санхүүгийн тогтвортой байдлын зөвлөл, эдийн засаг, хөгжлийн болон санхүү, төсвийн асуудал эрхэлсэн төрийн захиргааны төв байгууллага, холбогдох бусад төрийн байгууллага, эрдэм шинжилгээ, судалгааны байгууллагаас гаргуулан авч ашиглана.

2.3.Монгол Улсын дунд хугацааны төсвийн хүрээний мэдэгдлийн төсөл, Монгол Улсын тухайн жилийн төсвийн төсөл, төсвийн тодотголын төслийг олон нийтээр хэлэлцүүлэгт оролцож, санал өгөх.

**Гурав.Зөвлөлийн үйл ажиллагааны зохион байгуулалт**

3.1.Зөвлөл стратеги төлөвлөгөөтэй байна. Стратеги төлөвлөгөөний зорилтыг жил бүрийн үйл ажиллагааны төлөвлөгөөнд тусган хэрэгжүүлнэ.

3.2.Зөвлөлийн үйл ажиллагааны үндсэн хэлбэр нь хуралдаан байна.

3.3.Хуралдааны дэгийг Зөвлөл тогтооно.

3.4.Зөвлөлийн нийт гишүүдийн олонх нь хүрэлцэн ирсэн бол хуралдааныг хүчинтэйд тооцно.

3.5.Зөвлөлийн хуралдаанд шаардлагатай гэж үзвэл хөндлөнгийн шинжээч, мэргэжилтнүүдийг оролцуулан мэдээлэл авч болно.

3.6.Зөвлөлийн хуралдааны явцыг хуралдааны тэмдэглэлд нэг бүрчлэн тэмдэглэнэ.

3.7.Зөвлөлийн хуралдаанд оролцсон гишүүдийн олонхын саналаар шийдвэр гаргах бөгөөд түүнд Зөвлөлийн дарга болон хуралдаанд оролцсон гишүүд гарын үсэг зурж баталгаажуулна. Шийдвэрийн талаар тусгайлсан саналтай гишүүний саналыг хуралдааны тэмдэглэлд тусгана.

3.8.Зөвлөлийн шийдвэр нь дүгнэлт, зөвлөмж, тайлан хэлбэртэй байна.

3.9.Хүндэтгэн үзэх шалтгаантайгаас бусад тохиолдолд Зөвлөлийн дарга, гишүүд холбогдох хууль болон энэ дүрэмд нийтэд мэдээлэхээр заасан Зөвлөлийн шийдвэрийг танилцуулахад биечлэн оролцоно.

**Дөрөв. Зөвлөлийн зохион байгуулалтын бүтэц**

4.1.Зөвлөлийн гишүүдийг бүрэн эрхээ хэрэгжүүлэхэд мэргэжил, арга зүйн дэмжлэг үзүүлэх, мэдээлэл, нэгдсэн зохион байгуулалтаар хангах чиг үүрэг бүхий Ажлын алба ажиллана.

4.2.Зөвлөлийн төсөвтэй холбоотой судалгаа, шинжилгээ хийхэд дэмжлэг үзүүлэх, туслах чиг үүрэг бүхий судалгааны нэгж нь 7 орон тоотой байна.

**Тав. Зөвлөлийн дарга, гишүүний бүрэн эрх**

5.1.Зөвлөлийн дарга дараах эрх, үүргийг хэрэгжүүлнэ:

5.1.1.Зөвлөлийн өдөр тутмын үйл ажиллагааг удирдан зохион байгуулах;

5.1.2.Зөвлөлийн төсөв, үйл ажиллагааны зардал, өмч хөрөнгөтэй холбоотой асуудлаар Улсын Их Хурлын Тамгын Газарт Зөвлөлийн саналыг хүргүүлэх, холбогдох шийдвэрийг гаргуулах;

5.1.3.Зөвлөлийг дотоод, гадаад харилцаанд төлөөлөх;

5.1.4.Зөвлөлийн үйл ажиллагааг зохицуулсан журмыг батлах;

5.1.5.Судалгааны нэгжийн ажилтнуудыг томилуулах саналыг Зөвлөлийн хуралдаанд оруулах;

5.1.6.Зөвлөлийг төлөөлөхдөө Зөвлөлийн шийдвэр, байр суурийг баримтлах;

5.1.7.Шаардлагатай тохиолдолд албан үүргээ Зөвлөлийн аль нэг гишүүнээр түр орлон гүйцэтгүүлэх.

5.2.Зөвлөлийн гишүүн дараах эрх, үүргийг хэрэгжүүлнэ:

5.2.1.бүрэн эрхэд хамаарах асуудлаар санал боловсруулж, Зөвлөлийн хуралдаанд оруулж хэлэлцүүлэх;

5.2.2.Зөвлөлийг хуралдуулах санал гаргах, шаардах;

5.2.3.Зөвлөлийн хуралдаанаар хэлэлцэх асуудалтай холбогдуулан нэмэлт материал, мэдээллийг Судалгааны нэгж, Ажлын албанаас шаардах, танилцах, хэлэлцэж байгаа асуудлаар байр сууриа илэрхийлэх, хуралдааны тэмдэглэлд тусгуулах;

5.2.4.Зөвлөлийн даргын түр эзгүйд түүний үүрэг болгосноор Зөвлөлийн даргыг орлон ажиллах;

5.2.5.Төсвийн тогтвортой байдлыг хангах, төсвийн тусгай шаардлагыг мөрдөхтэй холбоотой судалгаа, шинжилгээ хийх, дүгнэлт, зөвлөмж өгөхдөө шударга, ашиг сонирхлоос ангид, улс төрийн аливаа нөлөөлөлд автахгүй байх.

**Зургаа.Зөвлөл бусад байгууллага, олон нийттэй харилцах**

6.1.Зөвлөл нь Төсвийн тогтвортой байдлын тухай хуулийн 161.5.2-д заасан хууль тогтоомжийн төслийг Улсын Их Хуралд өргөн мэдүүлснээс хойш 20 хоногийн дотор судалгаа, шинжилгээ хийж, гаргасан дүгнэлт, зөвлөмжөө Улсын Их Хуралд хүргүүлж, нийтэд мэдээлнэ.

6.3.Зөвлөл төсвийн дунд хугацааны таамаглалын тайлан, төсвийн тогтвортой байдлын болон эрсдэлийн тайлан, бодлогын нөлөөллийн шинжилгээний тайланг гаргаж хуралдаанаараа хэлэлцэн, Улсын Их Хуралд танилцуулж, нийтэд мэдээлэх ба хагас жил тутам олон нийтийн хэлэлцүүлэг зохион байгуулна.

6.4.Зөвлөл хуулиар хүлээсэн чиг үүргийн хэрэгжилт, санхүүгийн болон үйл ажиллагааны тайланг жил тутам Улсын Их Хуралд хүргүүлнэ.

6.5.Зөвлөл өөрийн үйл ажиллагааг хэвлэл мэдээллийн хэрэгслээр олон нийтэд ил тод мэдээлнэ.

**Долоо. Зөвлөлийн дотоод мэдээллийн нууцыг хадгалах**

7.1.Зөвлөлийн үйл ажиллагааны дүрэмд зааснаас бусад тохиолдолд Зөвлөлийн гишүүн болон Төсвийн судалгааны нэгжийн ажилтан Зөвлөлийн дотоод мэдээлэл гэж тогтоосон, нийтэд зориулагдаагүй мэдээг тараах, бусдад мэдээлэх, хувийн зорилгодоо ашиглахыг хориглоно.

---оОо---